Mexiko soek man wat op VSA-diplomaat skiet - Internasionaal - Republikein
Thursday, September 21st, 15:53:17
Mexiko soek man wat op VSA-diplomaat skiet
Mexikaanse owerhede was gister op soek na 'n gewapende man wat as 'n verpleegster vermom was toe hy Saterdag op 'n Amerikaanse konsulêre amptenaar in die stad Guadalajara geskiet het.
Die Amerikaanse konsulaat in Guadalajara het 'n video op Facebook geplaas wat die aanvaller wys waar hy in blou drag geklee met 'n pruik op buite die parkeer­area van 'n winkelsentrum wag. Op die video kan gesien word hoe hy die vuurwapen op die amptenaar se voertuig rig en afvuur, voordat hy op die vlug slaan.
Oomblikke voor die skietery kan die amptenaar gesien word waar hy vir sy parkeerkaartjie by 'n outomatiese betaalpunt betaal. Verskeie video's van verskillende kameras wys ook hoe die aanvaller hom agtervolg.
“Volgens die vier video's was dit 'n regstreekse­ aanval,” het die staatsaanklaer­ van die Jalisco-streek, Eduard ­Almaguer Ramirez, gesê.